Մելս Սանթոյան

Մելս Գևորգի Սանթոյան (), հայ գրականագետ, բանասիրական գիտությունների դոկտոր, պրոֆեսոր։

 Կենսագրություն 
Ծնվել է 1938 թվականի մարտի 22-ին Կիրովական քաղաքում (այժմ՝ Վանաձոր)։ 1956 թվականին ավարտել է տեղի թիվ 1 դպրոցը, այնուհետև ուսումը շարունակել է Երևանի Խ. Աբովյանի անվան մանկավարժական ինստիտուտի պատմալեզվագրական ֆակուլտետում՝ գերազանցությամբ ավարտելով այն 1962 թվականին։ Ինստիտուտում սովորելու տարիներին ստացել է Լենինյան կրթաթոշակ։ Ինստիտուտն ավարտելուց հետո աշխատել է Կիրովականի 3-րդ գիշերօթիկ դպրոցում՝ որպես ավագ ջոկատավար, ԵրՊԻ-ի Կիրովականի մասնաճյուղում՝ փիլիսոփայության ավագ դասախոս։
1969 թվականից աշխատում է Կիրովականի պետական մանկավարժական ինստիտուտում (ներկայում՝ Վանաձորի պետական համալսարան)։ 1969-1970 թվականներին աշխատել է որպես Կիրովականի մանկավարժական ինստիտուտի մանկավարժության ֆակուլտետի դեկան, 1970-1974 թվականներին՝ բանասիրական ֆակուլտետի դեկան, 1974-1978 թվականներին՝ ուսումնական աշխատանքների գծով պրոռեկտոր։ 1988- 2013 թվականներին՝ քառորդ դար, ղեկավարել է Վանաձորի պետական մանկավարժական ինստիտուտի գրականության ամբիոնը։

1972 թվականին ստացել է բանասիրական գիտությունների թեկնածուի գիտական աստիճան՝ «Չարենցի գեղագիտական հայացքները» 
թեկնածուական ատենախոսության համար, 1976 թվականին՝ դոցենտի կոչում։ 2003 թվականին նրան շնորհվել է բանասիրական գիտությունների դոկտորի գիտական աստիճան («Էպիկական կերպարի ստեղծման չափումները»), 2009 թվականին՝ պրոֆեսորի կոչում։ Հիսունից ավելի գիտական հոդվածների, ինչպես նաև բազմաթիվ հրապարակային ելույթների, զեկուցումների, հոբելյանական երեկոների հեղինակ է։

Հայաստանի գրողներիԷջը Հայաստանի գրողների միություն կայքում և թատերական գործիչների միությունների անդամ է։

 Պարգևներ 
 «Լոռվա ասպետ» մեդալ
 Ֆրիտյոֆ Նանսենի անվան մեդալ
 «Հայոս-Քարթլոս» մեդալ
 Նիկոլ Աղբալյան մրցանակի դափնեկիր
 ՀՀ կրթության և գիտության նախարարության ոսկե մեդալ

 Աշխատություններ 
 Հեղինակել է 
1978 - Ու կպարեն միշտ
1994, 2006 - Էպիկական կերպարի ստեղծման չափումները
1998 - Չարենցը և գրական սխեմատիզմը 
2000 - Տաղի մոգերից մեկը (քննախոսական՝ ի վերա Հրաչյա Սարուխանի պոեզիայի)
2002 - Հ. Թումանյան. պոետիկայի հարցեր (համահեղինակ՝ Ռ. Թումանյան)
2003 - Սերունդի հոգևոր հացը (հուշերի գիրք՝ նվիրված Պարույր Սևակին)
2006 - Գրականագիտական բառարան, (համահեղինակ՝ Ա. Սանթոյան)
2006 - Գրական առեղծվածներ
2009 - Գրականագիտական բառարան, Երևան, «Վան Արյան»։ 
 Տպագրության է պատրաստել, խմբագրել 
1992 - 70 գարուն. գուսան Զաքարյան
1997 - Համզաչիման
1998 - Խորեն ավագ քահանա Խանզադյան. հուշեր և տպավորություններ
2000 - Գ.Թովմասյան. հավատքի կանթեղներ

 Ծանոթագրություններ 

Կատեգորիա:Բանասիրական գիտությունների դոկտորներ
Կատեգորիա:ՀՊՄՀ շրջանավարտներ
Կատեգորիա:Հայ գրականագետներ
Կատեգորիա:Հայ պրոֆեսորներ
Կատեգորիա:Հայաստանի գրողների միության անդամներ